Baliqchilik tarmogʻini yanada rivojlantirishning qoʻshimcha chora-tadbirlari toʻgʻrisida
(resolution, 2022-01-13)

Baliqchilik sohasini yanada rivojlantirish, baliq mahsulotlari turlarini koʻpaytirish, eksport salohiyatini oshirish, mavjud havzalar imkoniyatlaridan samarali foydalanish, intensiv texnologiyalar asosida baliq yetishtirish hajmlarini koʻpaytirish hamda baliqchilik xoʻjaliklarining ozuqa bazasini mustahkamlash maqsadida: 1. Iqtisodiy taraqqiyot va kambagʻallikni qisqartirish vazirligi, Qoraqalpogʻiston Respublikasi Vazirlar Kengashi, viloyatlar hokimliklari va “Oʻzbekbaliqsanoat” uyushmasining Jizzax viloyati, Sharof Rashidov tumanida tashkil etilgan baliqchilik klasterining aholi xonadonlari bilan kooperatsiya asosida ishlash tajribasini (keyingi oʻrinlarda — kooperatsiya) har bir viloyatda joriy etish toʻgʻrisidagi taklifi maʼqullansin. Bunda, kooperatsiya asosida xonadonlarda baliq yetishtirish quyidagi tartibda amalga oshirilishi belgilansin: baliqchilik xoʻjaliklari xonadon egalarini baliq yetishtirish boʻyicha oʻqitishni tashkil etadi, ularga baliq yetishtirish uchun zarur boʻlgan asbob-uskunalar, baliq chavoqlari, omuxta yem, mineral oʻgʻitlarni yetkazib beradi hamda ular tomonidan yetishtirilgan baliqni kelishilgan narxlarda sotib oladi; xonadon egalari oʻz xonadonlarida baliqchilik xoʻjaliklari tomonidan yetkazib berilgan mahsulotlardan foydalangan holda intensiv usulda yetishtirilgan baliqlarni kelishilgan narxlarda ularga sotadi. 2. Mahallada tadbirkorlikni rivojlantirish, aholi bandligini taʼminlash va kambagʻallikni qisqartirish masalalari boʻyicha tuman hokimlarining yordamchilari xonadon egalari bilan hamkorlikda kooperatsiya asosida xonadonlarda baliq yetishtirish boʻyicha tashabbuskor baliqchilik xoʻjaliklarining roʻyxatini shakllantirsin hamda “Oʻzbekbaliqsanoat” uyushmasi bilan birgalikda loyihalarni amalga oshirishda amaliy yordam koʻrsatib borsin. 3. Belgilansinki: 2022-yil 1-fevraldan boshlab jismoniy shaxslarga oʻzini oʻzi band qilgan shaxs sifatida oʻz xonadonida baliq yetishtirishni yoʻlga qoʻyishga ruxsat beriladi; 2022-yil 1-fevraldan 2025-yil 1-yanvarga qadar baliqchilikni intensivlashtirish uchun zarur boʻlgan asbob-uskunalar va texnologiyalar (aerator, basseyn, avtokormushka, UZV) hamda qayta ishlash uskunalarini ishlab chiqarishni yoʻlga qoʻygan, biroq daromadining 80 foizidan ortigʻini ushbu uskunalarni ishlab chiqarishdan oladigan subyektlar uchun foyda soligʻi (tijorat banklarida joylashtirilgan mablagʻlardan olingan foizlardan tashqari), yuridik shaxslardan olinadigan yer soligʻi, yuridik shaxslarning mol-mulkiga solinadigan soliq va suv resurslaridan foydalanganlik uchun soliq stavkalari 50 foizga kamaytiriladi; baliq yetishtiruvchi xonadon egalariga yer soligʻi va mol-mulk soligʻi stavkasi 50 foiz miqdorida belgilanadi. 4. Quyidagilar: 2022-yilda Qoraqalpogʻiston Respublikasi va viloyatlarda baliq yetishtirish prognoz parametrlari 1-ilovaga muvofiq; 2022-yilda sunʼiy (ekstensiv) suv havzalarini intensivlashtirish va baliq ovlash hajmlari boʻyicha prognoz parametrlari 2-ilovaga muvofiq tasdiqlansin. 5. Moliya vazirligi va tijorat banklarining Fransiya taraqqiyot agentligining “Chorvachilik sohasini barqaror rivojlantirishni moliyalashtirish” loyihasi doirasida jalb qilinayotgan kredit liniyasi hisobidan 20 million yevro miqdoridagi mablagʻlarni intensiv usulda baliq yetishtirish loyihalarini moliyalashtirish uchun yoʻnaltirish toʻgʻrisidagi taklifi maʼqullansin. 6. “Oʻzbekchorvanasl” agentligi, “Oʻzbekbaliqsanoat” uyushmasi va Markaziy bankning 2022-yil 15-yanvardan boshlab “Har bir oila — tadbirkor” davlat dasturi doirasida tijorat banklari tomonidan aholi xonadonlarida baliq yetishtirish uchun ajratiladigan kreditni bazaviy hisoblash miqdorining bir yuz ellik baravaridan uch yuz baravarigacha oshirish toʻgʻrisidagi taklifi maʼqullansin. Markaziy bank tijorat banklari orqali intensiv usulda aholi xonadonlarida baliq yetishtirish loyihalarini moliyalashtirish uchun “Har bir oila — tadbirkor” davlat dasturi doirasida 2022-yilda 200 milliard soʻm mablagʻ ajratilishini taʼminlasin. 7. Shunday tartib oʻrnatilsinki, unga muvofiq: 2022-yil 1-apreldan boshlab 2025-yil 1-yanvarga qadar jismoniy shaxslarning aholi xonadonlarida baliq yetishtirish yoʻnalishi boʻyicha oʻquv kurslarida oʻqish xarajatlarini qoplash uchun Mahallabay ishlash va tadbirkorlikni rivojlantirish agentligining Aholini tadbirkorlikka jalb qilish jamgʻarmasi mablagʻlari hisobidan bazaviy hisoblash miqdorining ikki barobaridan oshmagan miqdorda bir martalik subsidiya ajratiladi; “Oʻzbekbaliqsanoat” uyushmasiga aʼzo korxonalar tomonidan xorijiy mamlakatlardan baliqchilik sohasi ekspert va mutaxassislarini jalb qilish xarajatlari hamda ularning bir yillik ish haqi miqdorining 50 foizigacha, biroq oyiga 1 ming AQSH dollari ekvivalentidan oshmagan qismi Baliqchilikni rivojlantirish jamgʻarmasidan qoplab beriladi. Bunda, mazkur xarajatlar uchun Vazirlar Mahkamasining zaxira jamgʻarmasi hisobidan 5 milliard soʻm yoʻnaltiriladi. 8. Bandlik va mehnat munosabatlari vazirligi hamda “Oʻzbekbaliqsanoat” uyushmasi aholi xonadonlarida baliq yetishtirish yoʻnalishi boʻyicha baliqchilik xoʻjaliklarining masʼul xodimlari ishtirokida “Ishga marhamat” monomarkazlarida oʻquv kurslarini tashkil etsin. 9. Oʻrmon xoʻjaligi davlat qoʻmitasining Toshkent viloyati Boʻstonliq tumanining togʻ oldi hududidan Oʻrmon xoʻjaligi qoʻmitasi balansida boʻlgan 5 gektar yer maydonida “Oʻzbekbaliqsanoat” uyushmasi tomonidan sovuq suv baliqlarini yetishtirish tarmogʻini rivojlantirishga qaratilgan ilmiy-amaliy tajriba stansiyasi loyihasi amalga oshirilishi toʻgʻrisidagi taklifiga rozilik berilsin. Bunda, ushbu loyihani “Oʻzbekbaliqsanoat” uyushmasining Baliqchilikni rivojlantirish jamgʻarmasi mablagʻlari hisobidan amalga oshirishga ruxsat berilsin. 10. Innovatsion rivojlanish vazirligi, Fanlar akademiyasi, Veterinariya va chorvachilikni rivojlantirish davlat qoʻmitasi “Oʻzbekbaliqsanoat” uyushmasi bilan birgalikda baliq mahsulotlarini yetishtirish, tabiiy suv havza resurslarini aniqlash va monitoringini yuritish boʻyicha mavjud muammolarning ilmiy yechimini taʼminlashga qaratilgan loyihalarga tanlovlar asosida mablagʻlar ajratilishini taʼminlasin. 11. Vazirlar Mahkamasi huzuridagi Oliy attestatsiya komissiyasi oliy malakali ilmiy va ilmiy-pedagog kadrlar ixtisosliklari roʻyxatiga “baliqchilik” ixtisosligini kiritishni taʼminlasin. 12. Veterinariya va chorvachilikni rivojlantirish davlat qoʻmitasi Innovatsion rivojlanish vazirligi, Moliya vazirligi hamda Oliy va oʻrta maxsus taʼlim vazirligi bilan birgalikda 2022-yildan boshlab baliqchilik sohasi uchun yuqori malakali ilmiy kadrlar tayyorlash va tarmoq institutlari ilmiy salohiyatini oshirish uchun Toshkent davlat agrar universiteti va Baliqchilik ilmiy-tadqiqot instituti doktorantura bosqichlariga “Baliqchilik” ixtisosligi boʻyicha har yili 2 tadan oʻrin ajratsin. 13. Qoraqalpogʻiston Respublikasi Vazirlar Kengashi va viloyatlar hokimliklari ikki oy muddatda xizmat koʻrsatuvchi banklar bilan kelishgan holda baliqchilik loyihalarining manzilli roʻyxatini tasdiqlash uchun Vazirlar Mahkamasiga kiritsin hamda manfaatdor davlat va xoʻjalik boshqaruvi organlari, tijorat banklari bilan birgalikda tasdiqlangan manzilli roʻyxat parametrlarining soʻzsiz bajarilishini taʼminlasin. 14. Mahallabay ishlash va tadbirkorlikni rivojlantirish agentligi “Oʻzbekbaliqsanoat” uyushmasi va Moliya vazirligi bilan birgalikda bir oy muddatda jismoniy shaxslarning aholi xonadonlarida baliq yetishtirish yoʻnalishi boʻyicha oʻquv kurslarida oʻqish xarajatlarini qoplash boʻyicha bir martalik subsidiya ajratish tartibini ishlab chiqib, Vazirlar Mahkamasiga kiritsin. 15. Veterinariya va chorvachilikni rivojlantirish davlat qoʻmitasi Iqtisodiy taraqqiyot va kambagʻallikni qisqartirish vazirligi, Moliya vazirligi va “Oʻzbekbaliqsanoat” uyushmasi bilan birgalikda ikki oy muddatda aholi xonadonlarida baliq yetishtirish uchun asbob-uskunalar ishlab chiqarishni yoʻlga qoʻygan korxonalarni davlat tomonidan qoʻllab-quvvatlash chora-tadbirlari toʻgʻrisida Vazirlar Mahkamasiga takliflar kiritsin. 16. Vazirlar Mahkamasi: a) bir oy muddatda 2025-yil 1-yanvarga qadar kooperatsiya asosida baliq yetishtirishni yoʻlga qoʻygan, biroq daromadining 90 foizidan ortiq qismi baliq yetishtirish hisobidan shakllanadigan xoʻjaliklarni soliqlarning barcha turlaridan (bundan qoʻshilgan qiymat soligʻi va ijtimoiy soliq mustasno) ozod etishni nazarda tutuvchi qonun loyihasini Oʻzbekiston Respublikasi Oliy Majlis Qonunchilik palatasiga kiritsin; b) bir oy muddatda “Aydar-Arnasoy” koʻllar tizimi boshqaruvini takomillashtirish boʻyicha, shu jumladan quyidagilarni nazarda tutuvchi qaror loyihasini ishlab chiqsin: “Aydar-Arnasoy” koʻllar tizimining Arnasoy suv ombori hududida baliq ovlashga bir yil muddatga moratoriy eʼlon qilish; xorijiy mutaxassislarni jalb qilgan holda, “Aydar-Arnasoy” koʻllar tizimida shoʻr suvda baliq zaxiralarini koʻpaytirish boʻyicha laboratoriya markazini tashkil etish; “Aydar-Arnasoy” koʻllar tizimi direksiyasi” DUKni qayta tashkil etgan holda uning ustav kapitalidagi davlat ulushini, kamida 30 million AQSH dollari miqdorida investitsiya kiritish, 1 000 ta ish oʻrnini yaratish va 2025-yilga borib yiliga 20 ming tonna baliq ovlash uchun baliq zaxiralarini yaratish sharti bilan ishonchli boshqaruvga berish. 17. Veterinariya va chorvachilikni rivojlantirish davlat qoʻmitasi manfaatdor vazirlik va idoralar bilan birgalikda bir oy muddatda qonunchilik hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 18. Qoraqalpogʻiston Respublikasi Vazirlar Kengashi Raisi, viloyatlar hokimlari, Veterinariya va chorvachilikni rivojlantirish davlat qoʻmitasi raisi B. Norqobilov, “Oʻzbekbaliqsanoat” uyushmasi raisi O. Musayev — baliq hosildorligini oshirish va aholi xonadonlarida baliq yetishtirishni kengaytirish boʻyicha ishlarni “korxonabay” va “xonadonbay” tashkil etib, 2022-yilda: respublikada baliq yetishtirish hajmini 700 ming tonnaga yetkazish; qoʻshimcha kamida 10 mingta aholi xonadonida intensiv usulda baliq yetishtirishni yoʻlga qoʻyish hamda yangi 15 ta baliqchilik klasterini tashkil etish; hosildorligi 25 sentnerdan past boʻlgan 31 ming gektar sunʼiy suv havzalarida 78 mingta aerator moslamasini oʻrnatish; mazkur qaror bilan tasdiqlangan prognoz parametrlarining oʻz muddatida bajarilishiga shaxsan masʼul hisoblanadi. 19. Mazkur qarorning ijrosini nazorat qilish Oʻzbekiston Respublikasi Bosh vazirining oʻrinbosari Sh.M. Gʻaniyev zimmasiga yuklansin. (tonna) T/r Hududlar nomi Jami baliq yetishtirish hajmi Shundan: Sunʼiy suv havzalarda Tabiiy havza va suv omborlarda Qafas (sadok) moslamasida Intensiv suv havzalarda Yopiq suv aylanma tizimi (UZV)da yarim intensiv intensiv kichik suv havzalar aholi xonadonlarida 1. Qoraqalpogʻiston Respublikasi 50 000 955 9 000 11 850 25 975 1 320 900 2. Andijon viloyati 55 000 677 31 000 21 265 1 408 650 3. Buxoro viloyati 45 000 251 4 800 120 13 910 23 925 1 144 850 4. Jizzax viloyati 55 000 5 786 5 250 1 375 38 574 1 570 1 694 750 5. Qashqadaryo viloyati 45 000 1 212 1 550 2 300 27 300 10 330 1 408 900 6. Navoiy viloyati 50 000 733 11 700 3 640 19 600 10 533 1 694 2 100 7. Namangan viloyati 60 000 4 184 520 1 500 49 897 1 405 1 694 800 8. Samarqand viloyati 48 000 1 201 1 150 915 16 300 24 468 2 266 1 700 9. Surxondaryo viloyati 35 000 196 660 950 11 540 19 350 704 1 600 10. Sirdaryo viloyati 66 000 14 646 70 47 610 1 180 1 694 800 11. Toshkent viloyati 65 000 9 565 450 1 620 42 380 5 625 2 860 2 500 12. Fargʻona viloyati 60 000 6 170 250 2 740 43 990 3 090 2 420 1 340 13. Xorazm viloyati 66 000 8 669 950 130 50 990 3 167 1 694 400 Jami 700 000 54 245 36 351 15 290 404 941 151 883 22 000 15 290 T/r Hudud nomi Aeratsiya maydoni (ga) Oʻrnatiladigan aeratorlar (soni) Baliq ovlash (tonna) 1. Qoraqalpogʻiston Respublikasi 850 2 125 10 300 2. Andijon viloyati 2 200 5 500 26 500 3. Buxoro viloyati 955 2 390 11 560 4. Jizzax viloyati 3 150 7 950 35 850 5. Qashqadaryo viloyati 2 000 5 000 24 000 6. Navoiy viloyati 1 500 3 750 18 000 7. Namangan viloyati 4 200 10 800 47 180 8. Samarqand viloyati 1 100 2 750 13 300 9. Surxondaryo viloyati 820 2 050 9 840 10. Sirdaryo viloyati 3 700 9 350 45 760 11. Toshkent viloyati 3 315 8 290 39 830 12. Fargʻona viloyati 3 395 8 500 41 940 13. Xorazm viloyati 3 815 9 545 47 940 Jami 31 000 78 000 372 000